Document ID: 32004R0365

Κανονισμός (ΕΚ) αριθ. 365/2004 της Επιτροπής
της 27ης Φεβρουαρίου 2004
για την τροποποίηση του κανονισμού (ΕΚ) αριθ. 2233/2003 για το άνοιγμα, για το 2004, κοινοτικών δασμολογικών ποσοστώσεων για αιγοπρόβατα και κρέας αιγοπροβάτων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2529/2001 του Συμβουλίου, της 19ης Δεκεμβρίου 2001, για την κοινή οργάνωση της αγοράς στον τομέα του πρόβειου και αίγειου κρέατος(1), και ιδίως το άρθρο 16 παράγραφος 1,
Εκτιμώντας τα ακόλουθα:
(1) Το άρθρο 11 παράγραφος 1 του κανονισμού (ΕΚ) αριθ. 1439/95 της Επιτροπής, της 26ης Ιουνίου 1995, σχετικά με τους λεπτομερείς κανόνες εφαρμογής του κανονισμού (ΕΟΚ) αριθ. 3013/89 του Συμβουλίου για τις εισαγωγές και εξαγωγές προϊόντων στον τομέα του πρόβειου και αίγειου κρέατος(2) καθορίζει την περίοδο ισχύος των εγγράφων καταγωγής που εκδίδουν οι αρχές τρίτων χωρών για εισαγωγές στην Κοινότητα αιγοπροβάτων και κρέατος αιγοπροβάτων, βάσει δασμολογικών ποσοστώσεων.
(2) Ο κανονισμός (EΚ) αριθ. 2233/2003 της Επιτροπής(3) εισήγαγε τη διαχείριση των εν λόγω ποσοστώσεων με βάση το σύστημα της εξυπηρέτησης κατά σειρά προτεραιότητας (first come, first served), από την 1η Ιανουαρίου 2004. Ωστόσο, όσον αφορά ορισμένες τρίτες χώρες, ο εν λόγω κανονισμός προβλέπει τη συνέχιση του συστήματος αδειών έως τις 30 Απριλίου 2004. Σε αυτές τις περιπτώσεις, πρέπει να ληφθούν μέτρα ώστε να επιτραπεί η ομαλή μετάβαση από το σύστημα των αδειών εισαγωγής στο σύστημα της εξυπηρέτησης κατά σειρά προτεραιότητας.
(3) Για το σκοπό αυτό, πρέπει να επιτραπεί μεγαλύτερη ευελιξία όσον αφορά την περίοδο ισχύος του εγγράφου καταγωγής, όπως ορίζεται στο άρθρο 11 παράγραφος 1 του κανονισμού (EΚ) αριθ. 1439/95, ώστε οι αρχές της ενδιαφερόμενης τρίτης χώρας να μπορούν να εκδίδουν τέτοια έγγραφα με περίοδο ισχύος μικρότερη των τριών μηνών από την ημερομηνία έκδοσης.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αιγοπροβάτων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 5 παράγραφος 1 του κανονισμού (ΕΚ) αριθ. 2233/2003, προστίθεται το ακόλουθο εδάφιο:"Κατά παρέκκλιση από το άρθρο 11 παράγραφος 1 του κανονισμού (ΕΚ) αριθ. 1439/95, οι εκδούσες αρχές της Αυστραλίας και τη Νέας Ζηλανδίας δύνανται, έως τις 30 Απριλίου 2004, να εκδίδουν έγγραφα καταγωγής με περίοδο ισχύος μικρότερη των τριών μηνών από την πραγματική ημερομηνία έκδοσής τους."
Άρθρο 2
Ο παρών κανονισμός τίθεται σε ισχύ την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Φεβρουαρίου 2004.

Labels: 3
17
6